Ibrahim Iskandar av Johor

**Ibrahim ibni Iskandar av Johor**  eller *Tunku Ibrahim Ismail ibni Tunku Mahmood Iskandar* (født 1958) er i valgperioden 2024-2029 konge av Malaysia (*Yang di-Pertuan Agong*) og den femte sultan av Johor.

Ibrahim var født i regjeringstiden til sin oldefar, sultan Ibrahim av Johor, og ble tronarving da hans far, sultan Iskandar av Johor overtok styret i 1981. Han ble utnevnt til kronprins av Johor 3. juli 1981. Han fikk sin skolegang ved Trinity Grammar School i New South Wales i Australia. I 1982 giftet han seg med Raja Zarith Sofiah og paret har seks barn.

Da hans far døde i 2010 ble Ibrahim sultan av Johor. Den 31. januar 2024 ble Ibrahim tatt i ed som konge i det føderale konstitusjonelle valgmonarkiet Malaysia, etter å ha blitt valgt for en femårsperiode den 27. oktober 2023. Han ble kronet i juli 2024.

## Biografi
Tunku Ibrahim ble født 22. november 1958 i Johor. Han var tredje barn og eldste sønn av sultan Iskandar av Johor og hans første kone Josephine Ruby Trevorrow som var fra Torquay i Storbritannia.

Ibrahim fullførte videregående utdanning ved Trinity Grammar School i Sidney, New South Wales, i 1970. Etter det fikk han militær utdanning ved hærens treningssenter i Kota Tinggi i Malaysia og deretter ved flere treningssentra i USA.

### Kronprins av Johor (1981-2010)
Malaysia er en føderasjon av flere sultanater. Kongen av Malaysia velges for fem år blant sultanene. Ibrahim ble utpekt til kronprins av sultanatet Johor den 3. juli 1981. Han har siden da stort sett hatt sin residens i sultanens palass Istana Pasir Pelangi. Han var regent i Johor fra 26. april 1984 til 25. aptil 1989 da hans far var konge for føderasjonen Malaysia. I årene etter overtok Ibrahim flere statlige plikter og funksjoner fra sin aldrende far. Blant annet representerte han sin far under den 211. lederkonferansen, hvor også kronprins Abdullah av Pahang representerte sin far.

Ibrahim møtte den filippinske opposisjonspolitikeren Ninoy Aquino kort tid før han ble drept i et attentat i Manila 21. august 1983. Mens han var i Johor møtte Aquino også Ibrahims far, Iskandar, som var en nær venn.

### Sultan av Johor (2010– )
Bare noen timer før farens død den 22. januar 2010 ble Ibrahim utpekt til regent av Johor på grunn av medisinske rapporter som sa at faren var døende. Sultan Iskandar døde samme natt og tunku Ibrahim ble innsatt som sultan av Johor neste morgen. Daværende regjeringssjef Abdul Ghani Othman kunngjorde at sultan Ibrahim og den nærmeste kongefamilien skulle ha en 40 dagers sørgeperiode. Under sørgeperioden var sultan Ibrahim til stede ved herskerkonferansen i februar 2010 som sultan av Johor.

Den 30. juni 2011 kjørte sultan Ibrahim det siste toget som gikk fra Tanjong Pagar-stasjonen etter å ha fått opplæring fra lokomotivinspektøren. Grunnen var at han ønsket å gjøre som sin oldefar, sultan Ismail, som hadde åpnet den første jernbanen mellom Singapore og Malaysia i 1923, og at det passet seg for ham å kjøre det siste toget ut fra stasjonen når nå denne linjen legges ned.

Sultan Ibrahim kunngjorde den 5. februar 2012 at kongens residens skulle ligge i byen Muar i stedet for delstatshovedstaden Johor Bahru. Datoen for dette sammenfalt med mawlid - profeten Muhammads fødselsdag.

Sultan Ibrahim ble den første som feiret sin fødseldag i byen Muar. Det skjedde 22. november 2012. Han hadde valgt denne byen fordi den var «rik på historie og tradisjoner samtidig som den var fredfull, skjønn og fremtidsrettet». Han ønsket at delstatsregjeringen tok vare på de gamle bygningene som en kulturarv. Han ville også bevare Muar-elvas renhet ved å flytte buss- og taxiterminalen til et annet sted.

Sultan Ibrahim ble kronet til sultan av Johor den 23. mars 2015. Den forrige kroningen var av hans bestefar sultan Ismail des 10. februar 1960. Fra 2015 ble 23 mars innført som offentlig helligdag i stedet for 22. november som er hans egentlige fødselsdag.

I august 2015 bestemte sultan Ibrahim at navnet på ditriktet Kulaijayaskulle tilbakeføres til det gamle navnet Kulai. Han omdøpte også Nusajaya til Iskandar Puteri, og også Ledang District til Tangkak District.

Sultan Ibrahim sendte ut et dekret som forbød vaping i Johor fra 1 januar 2016. Forbudet var begrunnet med folkehelsesaken for innbyggerne i Johor. Kelantan og Terengganu fulgte raskt opp med egne forbud.

Sultan Johor er kjent for å forfekte religiøs moderasjon og har kritisert den snikende arabiseringen av malaysisk muslimsk kultur. Til tross for at han er den eneste sultan i Malaysia uten høyskoleutdannelse har han arbeidet for høyere kvalitet på utdannelsen i Johor.

Den 6. januar 2024 kunngjorde sultan Ibrahim at han ikke holdt noen mottagelser før han hadde tiltrådt som *Yang di-Pertuan Agong* den 31. januar 2024. Han gjorde heller ikke andre nye avtaler i dette tidsrommet, men gjennomførte de ukentlige audiensene for *Menteri Besar*, Johors regjeringssjef, og delstatsregjeringen. Han ønsket heller å tilbringe mer tid sammen den kongelige familien.

## Konge av Malaysia (2024– )
Den 27. oktober 2023 valgte Herskerkonferansen sultan Ibrahim til Malaysias 17. Yang di-Pertuan Agong (konge av Malaysiaføderasjonen). Herskerkonferansen består av de ni sultanene i delstatene Negeri Sembilan, Selangor, Perlis, Terengganu, Kedah, Kelantan, Pahang, Johor og Perak. Kongen velges for fem år og embetet går normalt på rundgang blant sultanene. Sultan Ibrahim overtok etter sultan Abdullah av Pahang. Herskerkonferansen valgte samtidig sultan Nazrin Shah av Perak til en tredje periode som visekonge. Sultan Ibrahim ble offisielt tatt i ed den 31. januar 2024.

Den formelle og seremonielle innsettelsen av sultan Ibrahim som Yang di-Pertuan Agong XVII skjedde i Tronhallen i Istana Negara den 20. juli 2024, noen måneder etter at han overtok vervet. Innsettelsen fulh
gte gamle malayiske ritualer og seremonielle kanonskudd i nærvær av mange prominente gjester.

## Påstander om ulovlig virksomhet
Sporadiske rapporter om en påstått kriminell forseelse fra 1980-tallet og utover skadet sultan Ibrahims rykte noe, om enn i mye mindre grad enn hans far, sultan Iskandar, som hadde fått mye oppmerksomhet i media på grunn av påståtte ulovligheter. I 1980-årene ble han arrestert for å ha skutt en mann på en nattklubb under en krangel, men han ble raskt satt fri igjen.

Sultan Ibrahim har også ved flere andre anledninger vært i klammeri med politiet på grunn av slåssing og annen ulovlig adferd.

## Fotnoter

## Referanser